
Diu la saviesa que un és jove quan té al cap més projectes que records. Bàsicament per 
ser fidel seguidor d'aquest pensament i, circumstancialment, per tenir sols una cinquantena 
d'anys, en Joan Pericàs va morir jove, massa jove. Vaig conèixer en Joan quan coincidírem 
fent el primer curs de Biologia a la Universitat de les Illes Balears, al 1979. La seva 
fesonomia va ser aviat ben conspicua als diferents llocs del campus; unes ulleres 
rectangulars de pasta, un variat repertori de bigots, barbes, i alguns afaitats a consciència, 
així com una caçadora de colors blancs i blaus que trencava l'aleshores esmorteit color de 
les parets de les aules. Però la millor manera de reconèixer en Joan era al bar de la facultat, 
quan la seva figura quedava difuminada pel fum que sortia d'una tassa ben calenta d'un 
cafè amb llet i pel dels cigarros que anava fumant un rere l'altre. Aquells maleits cigarros. 

Aviat iniciàrem la nostra amistat, que es trobava cimentada per la nostra desmesurada 
estimació vers les plantes. En aquella època focalitzava la seva vocació vers el món de les 
algues, primerament els macròfits marins. La figura d'en Josep A. Aguiló, botànic de 
vocació que es trobava un curs més endavant que nosaltres i que es trobava esperonejat per 
l'estudi de la flora en general, i de les algues en particular, va ser crucial per aquella etapa 
primerenca d'en Joan. Ell i en Joan començaren a fer passejades pel litoral del Coll d'en 
Rabassa, la barriada natal d'en Joan, cercant els primers exemplars d'algues i ben aviat 
triaren el gènere Cystoseira per a aprofundir en el seu estudi. Demanaren i obtingueren al 
1982 una beca de recerca de l'Institut d'Estudis Baleàrics per iniciar la revisió del gènere a 
les Illes Balears. Esperonejats per aquest ajut establiren vincles amb les botàniques de la 
Universitat de Barcelona M.A. Ribera i A. Gómez, aleshores ben capficades en l'estudi de 
la flora algològica marina de les Balears, de qui reberen consells, ajuts en les 
identificacions i l'accés a una vasta col:lecció d'articles i manuals ficolögics. 

Ben aviat en Joan partí cap a Formentera, per fer una prospecció a fons de Cystoseira, i 
jo em vaig oferir a acompanyar-lo a fi de poder fer recol:leccions briològiques a una illa 
llavors gens explorada. La seva figura estilitzada, negre pel color del neoprè que duia, sobre 
les tenasses quaternàries del litoral formenterenc es veia des de la llunyania quan ens 
havíem separat per trescar indrets diferents de l'illa. Foren uns dies excepcionals. Als 
vespres, intercanviàvem informació sobre els progressos i les novetats que anàvem trobant, 
assedegats d'omplir el buit de coneixement existent i que la natura, generosa, ens oferia a 
cada pas. En qualque moment sortí a la conversa la questió de per què no treballàvem 
plegats en alguns grups de plantes vasculars. Dit i fet. 

Ens engrescàrem en l'estudi de Cymbalaria, Micromeria i Digitalis de Balears. Després 
vengueren els pteridòfits, mentre ell feia un cluc d'ull als caròfits. Mai ningú ha tengut com 
ell una visió tan àmplia sobre la diversitat vegetal terrestre i aquàtica de la flora balear. 
Treballar al seu costat em va permetre esmenar una incorrecta percepció que aleshores tenia 
jo d'ell: en Joan no era un bon botànic, era un molt bon botànic. Afegia a una excellent 
capacitat d'observació una paciència extraordinària i era un mestre a l'hora de fer 
il-lustracions científiques. Trescárem amunt i avall els mesos estiuencs cercant les didaleres 
per pujols i muntanyes, deixant renecs i suors a parts iguals fins a trobar les plantes. Una 
vegada acabada la jornada, sempre deshidratats i sovint amb la cara vermella i el clotell a 
joc, seguíem un ritual que ens va acompanyar des d'aquella jovenesa fins a poc abans de, 
obligat per la malaltia, deixar d'anar als llocs feixucs del camp. Cercàvem un bar i 
comentàvem les observacions fetes al llarg del dia, i com planificariem les activitats dels 
dies segiients. Al nostre costat, sempre en aquells moments es trobaven unes generoses 
cerveses, un cafè amb llet, i el fum dels cigarros que anava fumant un rere l'altre. Aquells 
maleits cigarros. 

El talent d'en Joan no va passar desapercebut dins la comunitat universitària durant els 
seus estudis. Malauradament, els mediocres, que haguessin pogut donar-li el suport 
necessari per impulsar la seva vocació, l'ignoraren. Com diu el saber popular com més alt 
vola un ocell, més petit els sembla a aquells que no saben volar. D'altres, encisats pel seu 
potencial científic, li oferiren coses que mai devien haver ofert: una beca per fer el doctorat 
a un altre departament a canvi de tenir el títol de llicenciatura en uns mesos. En Joan, com 
sempre, complí. Va deixar de bussejar i passejar la seva figura estilitzada i negre per davant 
la central tèrmica des Coll d'en Rabassa, d'on estudiava els afloraments d'algues 

termòfiles, i que volia que conduissin a la realització de la seva tesi de llicenciatura. Es va 
tancar a casa i a la biblioteca de la facultat durant mesos per preparar l'examen de grau en 
biologia, aleshores alternativa a la tesi de llicenciatura. I el va aprovar. Però la beca mai va 
arribar, i li donaren excuses de mal pagador. Això va ser un cop anímic molt fort per en 
Joan. 

Pressionat per trobar feina, en Joan va deixar l'activitat científica, la universitat i, el 
pitjor, moltes il-lusions, per començar una nova etapa professional en diferents vessants. 
Finalment, al 1987 va entrar dins el món del periodisme i va demostrar que era un geni, 
amb plantes o sense elles. Va arribar a ser subdirector del diari Balears i adjunt a la direcció 
i cap d'Opinió a l’ediciö regional de El Mundo. Va tenir un paper destacat en investigacions 
periodístiques i va destapar suculents escàndols universitaris i polítics, que donaren lloc als 
canvis de més alt nivell en la direcció de la Universitat de les Illes Balears en els anys 90, i 
en la gestió de Sa Dragonera. Va estar prop de tota la immundicia pública de Balears, que 
era molta, i de la que sovint em feia cinc cèntims al llarg de les nostres excursions, però mai 
es va embrutar. Fins que un dia va dir prou, cansat de veure que el poal de fems vessava 
també en el seu lloc de treball. Era un periodista de prestigi, brillant i de vàlua reconeguda, 
i per això li oferiren treballar en el departament de Comunicació de la Universitat de les 
Illes Balears, on va reprendre el contacte amb el món científic universitari. 

Havíem estat sense comunicació més de 25 anys. Però un dia es va posar en contacte 
per parlar, però sense dir per a què. En el dinar em va dir que em donaria una sorpresa i ho 
va fer quan va fer-me saber que feia uns anys havia reprès la passió, silenciada però mai 
perduda, per la botànica. Aquesta vegada, em deia, havia començat a fer algunes coses en 
briòfits i volia saber si li podia donar una mà. Què coneixes, Joan? La seva resposta em va 
sorprendre i vaig constatar com pot canviar la percepció que es té de la gent amb el pas del 
temps. En Joan era una persona fiable i ara, tants anys després, jo tenia la sensació de que 
feia cadufs. Algunes coses2 Donar una mà2 Però com podia atrevir-se a dir això, quan el 
que calia ser il-lustrat en briologia no era ell sinó jo? Autodidacta com sempre havia estat, 
havia adquirit uns coneixements en pocs anys que el feien ser el briòleg més ben preparat 
que mai ha treballat a Balears. 

Reprenguérem de nou l'amistat, els anys perduts, i recordàrem els caminois dels pujols i 
muntanyes, deixant de nou renecs i suors fins a retrobar les poques molses i hepàtiques que 
ell no coneixia i de les quals jo encara guardava record. Aquesta vegada la figura estilitzada 
estava al meu costat i no quedava rastre del sempitern neoprè. Foren uns dies excepcionals. 

Ben aviat passàrem dels records als projectes. I, assedegats de nou de coneixements, 
conversàvem i conversàvem. En qualque moment sortí a la conversa el per què ell no feia la 
tesi doctoral en briologia. Dit i fet2 No. Aquesta vegada posava condicions irrenunciables. 
Volia que fos jo el seu director. Li vaig dir honestament que seria la pitjor decisió que mai 
podria prendre. Però després de parlar una estona em vaig adonar que, en aquell moment, 
no ens trobàvem realment al peu del Puig Tomir, amb un bater de sol, a sota d'un coster 
immens encara per pujar i a la recerca del Rhytidiadelphus triquetrus, que ell volia 
conèixer. De fet ens sentíem de nou transportats als flaires i sensacions de Formentera, 
intactes 25 anys després. Dit i fet. 

La briologia va entrar de nou en la meva vida, i en la dels companys Àngel Ginés i Pere 
Fraga. Amb ells compartí en Joan la seva darrera etapa científica, trescant per basses, 

baixant avencs i arrossegant el cos per les dolines amb un comptafils, planificant flores i 
escrivint articles. 

Les seves troballes foren espectaculars. Les novetats briològiques per l'illa de Mallorca 
han estat 35 espècies (un 12,2% del total de la flora de l'illa), i 11 espècies no eren 
prèviament conegudes de Menorca (6,929 del total de la flora de l'illa). Aquestes novetats 
han suposat un increment de 35 noves espècies per a la flora briològica de Balears, 
enriquint-la en un 11,05% respecte a l'anterior catàleg (2008). D'altre banda la seva feina 
de camp ha suposat que s'hagin donat noves localitats per a 46 espècies (19 per Mallorca o 





Detall dels participants als Primeros Coloquios Pteridológicos Ibéricos, realitzats a la 
Facultat de Farmàcia de la Universitat Complutense de Madrid al 1984. Joan Pericàs 
(dret a l'esquerra), acompanyat de Pilar Catalán, Iñaki Aizpuru, Josep A. Rosselló, José 
Ormonde, Emilia Pangua, Luis Villar, Carmen Prada i Jorge Paiva, entre d'altres. 


un 6,62%, i 27 per Menorca o un 16,98% de les respectives flores insulars) de les que sols 
es tenia constància la seva presència a una única població. I sols havia començat a fer 
algunes coses en briòfits, en el seu temps lliure i sense cap ajut institucional. L'únic que 
desitjava era tenir més temps per anar al camp. La ceguera burocràtica de la Universitat de 
les Illes Balears, específicament amb noms i cognoms d'alt nivell, no ho permeteren. Però 
aquesta vegada no va constituir cap decepció per en Joan. Parlàvem i parlàvem del futur, 
mentre la vida s'encarregava de fer altres plans. 

I aquests arribaren quan en Joan no tingué forces per pujar dalt de l'avenc de s'Espinal, 
després de fer una exhaustiva recol-lecció al fons sota una pluja de valent, mentre n'Àngel 

Ginés i jo estàvem a la boca de l'avenc. Poques setmanes després em va comunicar que els 
seus pitjors temors s'havien fet realitat. Un carcinoma de pulmó l'obligava a trastocar tots 
els nostres plans i el seu postgrau. El seu tarannà ("Hem de prendre les coses com vénen i 
plantar cara. No hi ha més collons", em deia en un correu electrònic) el va conservar fins 
als seus darrers moments. Lluità de valent, però determinant molses a casa seva. Tornàrem 
al camp, amb gaiato quan el mal a les articulacions de les cames no el deixava, i quan 
tornava a recuperar forces, a baixar avencs a la recerca de les estimades molses. Fins que el 
dia 24 de desembre en Joan va deixar per a sempre el record d'aquella figura estilitzada, 
negre pel color del neoprè que duia. 

En Joan va ser un home culte, un gran naturalista i un excel-lent botanic. La seva 
exquisida sensibilitat el va permetre endinsar-se dins el món de la poesia i al 2002 va 
publicar el seu primer recull de poemes, Puu, que recull escrits entre 1995 i 2001. 

Però aquesta sensibilitat va fer que en Joan fos, per damunt de tot, millor persona. Va 
pagar amb el senyoriu de la indiferència els lletjos i les bufonades d'aquells que en el món 
universitari, en lloc de donar-li la mà, li oferiren l'esquena, o li mostraren el menyspreu 
superb endèmic dels ignorants i incompetents. Mesquins. Tothom els coneix, tothom sap on 
s'amaguen. Però val més deixar-los tovar sota una capa d'oblit tal i com romandrà la seva 
esquifida obra científica. 

Les troballes botàniques d'en Joan han estat inestimables, si bé mai s'igualaran amb les 
millors troballes que va fer a la seva vida: n'Antònia, la seva dona, i n'Abril i en Ferran, els 
seus dos fills. Però, més que testimonis botànics, en Joan ens ha deixat el més valuós als 
que el coneguérem, l'estimàrem i tinguérem el privilegi de treballar al seu costat. Una cosa 
encara més maca que haver gaudit de la seva presència: el seu record. 


Josep A. Rosselló 
Jardí Botànic, Universitat de València / Fundació Carl Faust, Blanes 

